A̱ndá ti ó kjuixin ndáchro chꞌin Jesús kaín tíha,
ndá jehe chꞌan la ko ti sin kꞌuájiko chꞌan la kꞌuatóye̱ sin ti tsa̱ka sítji ìnta̱ itꞌin Cedrón.
Mé ntiha itjen ijnko huerto siín nchónhña inta la ntiha kꞌuíxehen sin.
Kja̱xin Judas,
ti nkexro sinchekji ti chꞌin Jesús,
mé nohe kixin ntiha itjen ti huerto kixin ntiha nkoya̱xón tónkotséko chꞌin Jesús ti sin kꞌuájiko.
Méxra̱ Judas la kjuíji ntiha,
kjuíjiko nchónhña ti sin soldado la ko iso policía kuènté ti ni̱nko ichrꞌán ti sin ncha̱tꞌá tꞌe̱to̱an la ko ti sin fariseo.
La kjuíji sin xraá sin espada la ko xrohi tꞌinkaséñaxín ti kjuíjixín sin.
A̱ndá chꞌin Jesús ó nohe kaín ti nkehe tsꞌatsínka,
la kóchjina,
la sa̱o kjuanchankí,
ndáchro:
―¿Xá nkexro ti xritjéyára?
Ndá jehe sin ndáchro sin:
―Xritjeyáni ti chꞌin Jesús tsíkji̱xi̱n Nazaret.
Ndá kjuáte̱he chꞌin Jesús ndáchro:
―Janhan tíha.
A̱ndá Judas,
ti nkexro tsíkjinchekji ti chꞌin Jesús,
mé ntiha tjenkákjan chꞌan ikui chꞌan.
A̱ndá ti ó kjuáte̱he chꞌin Jesús kixin jehe chꞌan tíha,
ndá jehe sin kjuixin iton sin,
la kꞌuitsínka sin.
A̱ndá chꞌin Jesús xíkjanchankí,
ndáchro:
―¿Xá nkexro ti xritjéyára?
Ndá ndáchro sin:
―Tjeyáni ti chꞌin Jesús tsíkji̱xi̱n Nazaret.
Ndá chꞌin Jesús ínaá ndáchro:
―Ó kjuixin tjo̱nka̱ra kixin janhan tíha.
Ti janhan xritjéyára la ti̱to̱héra sátsji ti sin xríki̱a̱n.
Mé xi̱kaha ndáchro chꞌin Jesús kixin tsoxiteyá ti nkehe tsíndáchro chꞌan:
“Itꞌéni,
ti sin kjuánjua,
la ninkexró kꞌuitjáñahña.”
Ndá chꞌin Simón Pedro kuakitsje ti espada kuènté la kóchríjin ndatsjon chjina ijnko ti nkexro itꞌin Malco,
ti nkexro chꞌehe ixra̱ ti ncha̱tꞌá tꞌe̱to̱an.
*A̱ndá chꞌin Jesús ndáche ti chꞌin Pedro:
―Tjakꞌéchji̱na ti espada méhe̱.
Ti kꞌue̱to̱an Tꞌaná kixin itsjé tsjasótena la,
¿á jehya ticháxi̱n xi̱kaha tso̱hen ní?
A̱ndá ti sin soldado la ko ti sin comandante la ko ti sin policía judío kuènté ti ni̱nko mé itsé sin ti chꞌin Jesús la kjuínchenteto sin.
Ndá sákjuíko sin chꞌan ndo̱e ti chꞌin Anás,
ichꞌe̱e ti chꞌin Caifás,
ti ncha̱tꞌá tꞌe̱to̱an ti nánó a.
*Ti chꞌin Caifás mé ti nkexro tsíndáche ti sin judío kixin ícha jína nkoko̱a chojni chrókꞌuenyákohe̱n ti nación.